DA Den Europæiske Unions Tidende C 261/2

Meddelelse fra Kommissionen om ændring af de midlertidige EF-rammebestemmelser for statsstøtte, der ydes for at lette adgangen til finansiering under den nuværende finansielle og økonomiske krise

2009/C 261/02

1. INDLEDNING

De midlertidige EF-rammebestemmelser for statsstøtte, der ydes for at lette adgangen til finansiering under den nuværende finansielle og økonomiske krise, gælder fra den 17. december 2008 til den 31. december 2010 (1).

Muligheden i punkt 4.2 for at yde begrænset støtte, som er forenelig med fællesmarkedet, finder ikke anvendelse på virksomheder, som beskæftiger sig med primærproduktion af landbrugsprodukter. Imidlertid gør finanskrisen det mere og mere vanskeligt for landbrugerne at opnå kredit.

På baggrund af Kommissionens meddelelse til Rådet om situationen på markedet for mejeriprodukter i 2009 (SEK(2009) 1050) af 22. juli 2009 og resultaterne af Rådets samling (landbrug) den 7. september 2009 er det hensigtsmæssigt, at der for virksomheder, som beskæftiger sig med primærproduktion af landbrugsprodukter, indføres en særskilt begrænset støtte, som er forenelig med fællesmarkedet.

2. ÆNDRINGER I DE MIDLERTIDIGE EF-RAMMEBESTEMMELSER

Følgende ændringer i de midlertidige EF-rammebestemmelser for statsstøtte, der ydes for at lette adgangen til finansiering under den nuværende finansielle og økonomiske krise, træder i kraft fra den 28. oktober 2009:

1) Punkt 4.2.2, litra g), affattes således: »Før støtten ydes, indhenter medlemsstaten en erklæring i skriftlig eller elektronisk form fra den pågældende virksomhed om enhver anden de minimis-støtte og enhver anden støtte vedrørende den pågældende foranstaltning, som den har modtaget i det løbende finansår, og kontrollerer, at støtten ikke vil bringe den samlede støtte, som virksomheden har modtaget i tidsrummet fra 1. januar 2008 til 31. december 2010, op over loftet på 500 000 EUR; loftet er dog 15 000 EUR for støtte til virksomheder, som beskæftiger sig med primærproduktion af landbrugsprodukter (2).«

2) Punkt 4.2.2, litra h), affattes således: »Selve støtteordningen finder anvendelse på virksomheder, der beskæftiger sig med forarbejdning og afsætning af landbrugsprodukter (3), medmindre støtten er betinget af, at den helt eller delvis kommer primærproducenter til gode. Hvis der ydes støtte til virksomheder, som beskæftiger sig med primærproduktion af landbrugsprodukter (enten som direkte støtte eller støtte, der er ydet til virksomheder, der forarbejder eller afsætter landbrugsprodukter, men kommer primærproducenterne til gode), er tilskuddet (eller bruttosubventionsækvivalenten) højst 15 000 EUR pr. virksomhed. Støtte til virksomheder, der beskæftiger sig med primærproduktion af landbrugsprodukter, fastsættes ikke på grundlag af prisen eller mængden af markedsførte produkter. Støtte til virksomheder, der beskæftiger sig med forarbejdning og afsætning af landbrugsprodukter, fastsættes ikke på grundlag af prisen eller mængden af produkter købt hos primærproducenter eller markedsført af de pågældende virksomheder.«

3) Punkt 4.7, andet afsnit, affattes således: »De midlertidige støtteforanstaltninger, der er indeholdt i denne meddelelse, må ikke kumuleres med støtte, der er omfattet af de minimis-forordninger ydet til de samme støtteberettigede omkostninger. Har virksomheden forud for ikrafttrædelsen af disse midlertidige rammebestemmelser allerede modtaget de minimis-støtte, må summen af støtten omhandlet i punkt 4.2. i denne meddelelse og den modtagne de minimis-støtte ikke overstige 500 000 EUR, dog 15 000 EUR for støtte til primærproducenter af landbrugsprodukter, i tidsrummet fra 1. januar 2008 og indtil 31. december 2010. De minimis-støtte modtaget efter 1. januar 2008 skal fradrages i det støttebeløb, der tillades ydet til samme formål som de minimis-støtte, der allerede er ydet i overensstemmelse med punkt 4.3., 4.4., 4.5. eller 4.6.«

(1) EUT C 83 af 7.4.2009, s. 1 (Konsolideret tekst, hvori indgår de ændringer, der er foretaget ved Kommissionens meddelelse af 25.2.2009).

(2) Som defineret i artikel 2, stk. 2, i Kommissionens forordning (EF) nr. 1857/2006 af 15. december 2006 om anvendelse af traktatens artikel 87 og 88 på statsstøtte til små og mellemstore virksomheder, der beskæftiger sig med produktion af landbrugsprodukter, og om ændring af forordning (EF) nr. 70/2001 (EUT L 358 af 16.12.2006, s. 3).

(3) Som defineret i artikel 2, stk. 3 og 4, i forordning (EF) nr. 1857/2006.